ይህን የመሰለ ፓርቲ ስያሜ የምናገኝው በግብጽ ፤ በሊቢያ ፤ በቱኒዚያ ባህሪን በሶሪያ እና መሰል የአረብ ሀገራት ነው ፤ በግብጽ 90 በመቶ የሚሆነው የእስልምና ተከታይ ሲሆን ቀሪው 10 በመቶ ደግሞ የክርስትና ተከታይ መሆኑ ይታወቃል ፤ ባህሬን ውስጥ ካላት 1.2 ሚሊየን ህዝብ ውስጥ 98 በመቶ የሚሆነው የእስልምና እምነት ተከታይ ሲሆን የተቀሩት ደግሞ የተለያዩ እምነቶችን ይከተላሉ ፤ በተመሳሳይ ኳታር 1.7 ሚሊየን ከሚሆነው ህዝቧ አብዛኛው የእስልምና እምነት ተከታይ ነው ፤ በሶሪያ 89 በመቶ የሚሆነው ሙስሊም ሲሆን 11 በመቶ ግድም የሮማን ካቶሊክና ክርስትያኖች እንደሆኑ መረጃዎች ያመለክታሉ ፤ ይህን ነገር ያነሳነው ያለምክንያት አይደለም ፤ እነዚህ ሀገራት ላይ ሙስሊም ወንድማማቾች የፖለቲካ ፓርቲ ለማቋቋም ጥያቄ ቢነሳ ተገቢ ነው ብለን መቀበል እንችል ይሆናል ፤ መጀመሪያውኑ ህገ መንግስታቸው የሸሪያን ህግ መሰረት አድርገው ስለመሰረቱት የፓርቲውን ምስረታ ለመፍቀድ ብዙም አዳጋች አይሆንባቸውም የሚል ግምት አለን ፤ እንደ ኢትዮጵያ ባለች ከ45 በመቶ በላይ ኦርቶዶክስ ተዋህዶ ክርስትያኖች፤ 33 በመቶ ሙስሊም አማኞች ፤ 18 በመቶ አካባቢ ፕሮቴስታንቶች በሚኖሩበት ሃገር ላይ ይህን ጥያቄ ማቅረብ ማለት ምን ማለት ነው ?